Na temelju članka 11. Zakona o lokalnoj i područnoj (regionalnoj) samoupravi („Narodne novine“, broj 33/01., 60/01. – vjerodostojno tumačenje, 129/05., 109/07., 125/08., 36/09., 150/11., 144/12., 19/13. – pročišćeni tekst, 137/15. – ispravak i 123/17) i članka 29. Statuta Općine Gornja Rijeka („Službeni glasnik Koprivničko- križevačke županije“, broj 1/18), Općinsko vijeće Općine Gornja Rijeka na 23. sjednici održanoj 8. srpnja 2019. donijelo je

**ODLUKU**

**o javnim priznanjima Općine Gornja Rijeka**

**I. OPĆE ODREDBE**

**Članak 1.**

 Odlukom o javnim priznanjima Općine Gornja Rijeka (u daljnjem tekstu: Odluka) uređuju se uvjeti za dodjeljivanje javnih priznanja, njihov izgled i oblik, kriterij i postupak njihove dodjele te tijela koja provode postupak za dodjelu javnih priznanja Općine Gornja Rijeka (u daljnjem tekstu: javna priznanja).

**Članak 2.**

 Javna priznanja mogu se dodjeljivati stanovnicima Općine Gornja Rijeka (u daljnjem tekstu: Općina) i drugim osobama, njihovim udrugama, ustanovama, trgovačkim društvima i drugim pravnim osobama za uspjehe u radu kojima pridonose razvitku i ugledu Općine, kao i za poticanje aktivnosti koje su k tome usmjerene.

 Javna priznanja mogu se dodjeljivati i državljanima drugih zemalja, drugim jedinicama lokalne samouprave, te njihovim tijelima.

**Članak 3.**

 U tijeku jedne godine istoj pravnoj ili fizičkoj osobi može se dodijeliti samo jedno javno priznanje.

 Osobi koja je proglašena počasnim građaninom Općine ne mogu se dodjeljivati druga javna priznanja utvrđena ovom Odlukom.

**II. JAVNA PRIZNANJA**

**Članak 4.**

 Javna priznanja Općine su:

1. Počasni građanin Općine Gornja Rijeka,
2. Nagrada Općine Gornja Rijeka za životno djelo,
3. Nagrada Općine Gornja Rijeka,
4. Zahvalnica Općine Gornja Rijeka.

**1. Počasni građanin Općine Gornja Rijeka**

**Članak 5.**

 Počasnim građaninom Općine Gornja Rijeka (u daljnjem tekstu: Počasni građanin) mogu biti proglašeni građani Republike Hrvatske i drugih država koji su osobno i izuzetno doprinijeli napretku Općine ili Republike Hrvatske u cjelini.

 Imenovanje Počasnim građaninom znak je počasti i ne daje nikakva posebna prava.

 Počast se može opozvati ako se osoba proglašena Počasnim građaninom pokaže nedostojna takve počasti.

 Odluku o opozivu počasti donosi Općinsko vijeće Općine Gornja Rijeka (u daljnjem tekstu: Općinsko vijeće) na prijedlog ovlaštenog predlagatelja iz članka 15. stavka 3. ove Odluke.

**Članak 6.**

 Počasnom građaninu dodjeljuje se posebna povelja o imenovanju počasnim građaninom Općine.

 Povelja se izrađuje u posebnoj grafičkoj opremi, stiliziranim slovima.

**2. Nagrada Općine Gornja Rijeka za životno djelo**

**Članak 7.**

 Nagrada Općine Gornja Rijeka za životno djelo (u daljnjem tekstu: Nagrada za životno djelo) dodjeljuje se građanima Općine ili drugim osobama za rezultate ili djela od posebnog značenja za unapređenje i promicanje znanosti, umjetnosti, gospodarstva, zdravstva, obrazovanja, kulture i športa, te drugih djelatnosti značajnih za razvoj i ugled Općine.

**Članak 8.**

 Nagrada za životno djelo dodjeljuje se isključivo osobi kojoj do sada ista nije dodijeljena.

 Općina u pravilu godišnje dodjeljuje najviše jednu nagradu za životno djelo.

**Članak 9.**

 Nagrada za životno djelo sastoji se od odgovarajuće plakete na kojoj je ispisan naziv nagrade, ime i prezime dobitnika nagrade, dostignuće za koje se nagrada dodjeljuje i datum uručenja, te potpisi predsjednika Općinskog vijeća i općinskog načelnika Općine Gornja Rijeka (u daljnjem tekstu: općinski načelnik).

**3. Nagrada Općine Gornja Rijeka**

**Članak 10.**

 Nagrada Općine Gornja Rijeka (u daljnjem tekstu: Nagrada) je javno priznanje koje se može dodijeliti fizičkoj osobi ili grupi fizičkih osoba, udruzi, ustanovi, trgovačkom društvu i drugoj pravnoj osobi za dostignuća i doprinos od značaja u domeni gospodarskog i društvenog života Općine, kao i za ostala posebno vrijedna društvena dostignuća ostvarena tijekom posljednjih pet godina koje prethode godini u kojoj se nagrada dodjeljuje.

 U jednoj kalendarskoj godini mogu se dodijeliti najviše dvije Nagrade.

**Članak 11.**

 Nagrada se sastoji od odgovarajuće plakete na kojoj je ispisan naziv nagrade, ime i prezime dobitnika nagrade ako je dobitnik fizička osoba, odnosno naziv pravne osobe, dostignuće za koje se nagrada dodjeljuje i datum uručenja, te potpisi predsjednika Općinskog vijeća i općinskog načelnika.

**4. Zahvalnica Općine Gornja Rijeka**

**Članak 12.**

 Zahvalnica Općine Gornja Rijeka (u daljnjem tekstu: Zahvalnica) je javno priznanje fizičkoj osobi, udruzi, ustanovi, trgovačkom društvu i drugoj pravnoj osobi za postignuti jednokratni uspjeh, doprinos promidžbi Općine za uspješnu suradnju i druge osobite zasluge.

**Članak 13.**

 Zahvalnica se sastoji od odgovarajuće diplome tiskane na tvrdom papiru na kojoj je ispisan naziv priznanja, ime i prezime dobitnika priznanja ako je dobitnik fizička osoba, odnosno naziv pravne osobe ili udruge, dostignuće za koje se priznanje dodjeljuje i datum uručenja, te potpis općinskog načelnika.

**III. POSTUPAK DODJELE JAVNIH PRIZNANJA**

**Članak 14.**

 Postupak za dodjelu javnih priznanja pokreće Odbor za dodjelu javnih priznanja Općine Gornja Rijeka (u daljnjem tekstu: Odbor).

 Odbor ima predsjednika i dva člana koje imenuje Općinsko vijeće na rok od četiri godine.

**Članak 15.**

 Postupak za dodjelu javnih priznanja pokreće Odbor javnim pozivom svim ovlaštenima za dostavu prijedloga za dodjelu javnih priznanja.

 Javni poziv objavljuje se u Internet stranicama Općine i na oglasnoj ploči Općine, a može se objaviti i u tisku. Ovlaštenim predlagateljima iz stavka 1. ovoga članka smatraju se Općinsko vijeće, općinski načelnik, radna tijela Općinskog vijeća, trgovačka društva i ustanove, građani i udruge građana, političke stranke, vjerske zajednice i druge pravne osobe.

**Članak 16.**

 U interesu zaštite ugleda kandidata i neovisnosti rada tijela koja sudjeluju u odlučivanju o javnim priznanjima postupak predlaganja za dodjelu javnih priznanja odvija se bez uvida javnosti.

**Članak 17.**

 Javni poziv sadrži:

* kriterije za dodjelu javnih priznanja,
* rok za podnošenje prijedloga koji ne može biti kraći od 15 dana, a ni duži od 30 dana od dana objave poziva za dodjelu javnih priznanja.

**Članak 18.**

 Kriteriji za dodjelu javnih priznanja su sljedeći:

 a) za pojedince:

* da se radi o istaknutim pojedincima koji su svojim kontinuiranim i izuzetno značajnim znanstvenim, stručnim, umjetničkim, pedagoškim ili drugim javnim radom dali trajan doprinos i izuzetne rezultate trajne vrijednosti na unapređenju stanja i razvitka pojedinih područja odnosno izuzetan doprinos međunarodnoj promidžbi ovog područja,
* da se radi o pojedincima koji u svojoj radnoj i životnoj sredini uživaju ugled uzorna djelatnika i stručnjaka, te čestitog i vrijednog čovjeka i građanina.

 b) za pravne osobe:

* da su ostvarile izuzetne poslovne i druge rezultate trajne vrijednosti u ukupnom gospodarskom ili društvenom razvitku Općine, kao i doprinos međunarodnoj promidžbi i ugledu Općine i Republike Hrvatske.

**Članak 19.**

 Prijedlog za dodjelu javnog priznanja mora biti pismeno obrazložen i sadržavati sljedeće:

 a) za pojedince:

* životopis kandidata,
* tijek njegova rada i ostvarenih rezultata,
* temeljito obrazloženje i razlog predlaganja,

 b) za pravne osobe:

* osnovne podatke o ustroju i djelatnosti,
* ostvarene rezultate rada,
* temeljito obrazloženje razloga predlaganja.

 Uz prijedlog se prilaže potrebna odgovarajuća dokumentacija – objavljeni rad, analize, prikazi, kritike, pisanje stručnog i drugog tiska, natjecateljski rezultat i slično.

 Na zahtjev Odbora predlagatelj je dužan naknadno dostaviti dopunske podatke i dokumentaciju.

 Prijedlog za dodjelu javnog priznanja može se dati u skladu s kriterijima iz ove Odluke za ostvarene rezultate tijekom životnog, radnog, stručnog, umjetničkog, znanstvenog i drugog rada, te za druge ostvarene rezultate.

 Prijedlog za dodjelu javnog priznanja može se dati i posthumno, a može se dodijeliti i skupini osoba ukoliko je određeno ostvarenje ili doprinos, rezultat njihovog zajedničkog rada.

 Prijedloge za dodjelu javnih priznanja svake godine pokreće Odbor najkasnije 40 dana prije Dana Općine.

**Članak 20.**

 Odbor radi na sjednicama prema dnevnom redu koji sam utvrđuje. Sjednice Odbora nisu javne.

 Sjednice Odbora priprema i saziva predsjednik Odbora pisanim pozivom, u pravilu, najmanje pet dana prije održavanja sjednice.

 Na sjednicama Odbora vodi se zapisnik.

**Članak 21.**

 U svrhu obrade prijedloga i utvrđivanja kandidata za dodjelu javnih priznanja Odbor može zadužiti pojedine članove da razmotre i obrade dostavljene prijedloge iz pojedinih područja, a po potrebi obaviti konzultacije i pribaviti mišljenja poznavatelja djelatnosti iz područja djelovanja na koje se javno priznanje odnosi.

 Ukoliko se za dodjelu javnog priznanja predlaže strani državljanin, udruga, međunarodna organizacija ili međunarodna udruga, za potrebe Odbora se pribavlja mišljenje državnih tijela nadležnih za poslove odnosa s inozemstvom.

**Članak 22.**

 Nakon provedene rasprave o podnesenom prijedlogu Odbor donosi zaključak o utvrđivanju prijedloga odluke za dodjelu javnih priznanja.

 Kada je za dodjelu javnog priznanja predložen koji od članova Odbora on se isključuje iz rada Odbora po prijedlozima za određeno priznanje za koje je predložen.

 Zaključak iz stavka 1. ovoga članka Odbor utvrđuje javnim glasanjem svojih članova.

 Zaključak je donijet ukoliko se za njega izjasni većina ukupnog broja članova Odbora.

 Član Odbora koji se ne složi sa zaključkom može tražiti da se njegovo odvojeno mišljenje s obrazloženjem unese u zapisnik sjednice.

**Članak 23.**

 Nakon završenog postupka utvrđivanja kandidata za dodjelu javnih priznanja prijedlog se upućuje Općinskom vijeću na odlučivanje.

 Odluka o dodjeli javnog priznanja objavljuje se na internet stranici Općine.

**Članak 24.**

 Dodijeljena javna priznanja uručuju se dobitnicima, u pravilu na svečanoj sjednici Općinskog vijeća prigodom obilježavanja Dana Općine ili na drugi prigodan i svečan način.

 Dodijeljena javna priznanja uručuje općinski načelnik.

**Članak 25.**

 Počasni građanin upisuje se u Knjigu počasnih građanina Općine Gornja Rijeka koja se čuva u Jedinstvenom upravnom odjelu Općine Gornja Rijeka (u daljnjem tekstu: Jedinstveni upravni odjel).

 O dobitnicima javnih priznanja Općine vodi se posebna evidencija s odgovarajućom dokumentacijom.

 Evidenciju iz stavka 1. ovoga članka vodi Jedinstveni upravni odjel.

**Članak 26.**

 Stručne i administrativne poslove za Odbor obavlja Jedinstveni upravni odjel.

**Članak 27.**

 Sredstva za provedbu ove Odluke osiguravaju se u Proračunu Općine Gornja Rijeka.

**IV. ZAVRŠNA ODREDBA**

**Članak 28.**

 Ova Odluka stupa na snagu osmog dana od dana objave u „Službenom glasniku Koprivničko-križevačke županije“.

**OPĆINSKO VIJEĆE OPĆINE GORNJA RIJEKA**

KLASA: 061-01/19-01/01

URBROJ: 2137/25-19-2

Gornja Rijeka, 8. srpnja 2019.

 **PREDSJEDNICA:**

Vesna Nemčić